《壶中天 秋柳》
清代·孙汝兰

夕阳荒影，怪西风吹瘦，一丝丝碧。衰草长亭寒水渡，别意何堪重忆。

系马痕消，藏鸦荫减，无限凄迷色。霜清绝塞，也应摇落山驿。

漫道灞岸荒芜，隋堤萧索，愁煞长途客。鹦鹉楼头春梦换，昔日依依犹识。

褪尽腰围，抛残眉谱，怅望烟痕直。黄昏将近，更谁吹动羌笛。

作者简介：字湘笙，鲁山人，华亭张鸿卓室。有《参香室诗词》。